CELEX: 32019D0372
Language: mt
Date: 2019-03-05 00:00:00
Title: Deċiżjoni ta' Implimentazzjoni tal-Kunsill (UE) 2019/372 tal-5 ta' Marzu 2019 li tawtorizza lil Franza tapplika rata ta' tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta' Korsika skont l-Artikolu 19 tad-Direttiva 2003/96/KE

8.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 68/5
               
            
         DEĊIŻJONI TA' IMPLIMENTAZZJONI TAL-KUNSILL (UE) 2019/372
         tal-5 ta' Marzu 2019
         li tawtorizza lil Franza tapplika rata ta' tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta' Korsika skont l-Artikolu 19 tad-Direttiva 2003/96/KE
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (1), u b'mod partikolari l-Artikolu 19(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Permezz tad-Deċiżjoni tal-Kunsill 2007/880/KE (2) u d-Deċiżjoni ta' Implimentazzjoni 2013/192/UE (3), Franza ġiet awtorizzata tapplika rata ta' tassazzjoni mnaqqsa għall-petrol bla ċomb użat bħala karburant u ddestinat għall-kosnum fid-dipartimenti ta' Korsika skont l-Artikolu 19 tad-Direttiva 2003/96/KE.
                  
               
                     (2)
                  
                  
                     B'ittra datata s-26 ta' Settembru 2018, Franza talbet awtorizzazzjoni biex tapplika rata mnaqqsa ta' taxxa fuq l-enerġija għall-petrol bla ċomb użat bħala karburant permezz ta' estensjoni ta' prattika segwita skont id-Deċiżjoni 2007/880/KE u d-Deċiżjoni ta' Implimentazzjoni 2013/192/UE. It-tnaqqis jammonta għal EUR 1 għal kull ettolitru. L-awtorizzazzjoni ġiet mitluba għall-perjodu mill-1 ta' Jannar 2019 sal-31 ta' Diċembru 2024. F'Korsika il-kost tal-forniment tal-petrol bla ċomb lill-pompi huwa konsiderevolment ogħla minn dak fi Franza kontinentali, bil-prezzijiet finali jkunu aktar minn EUR 0,10 għal kull litru minn dawk tal-pajjiż kontinentali.
                  
               
                     (3)
                  
                  
                     Billi titnaqqas it-taxxa għall-petrol bla ċomb imħallsa mill-konsumaturi f'Korsika, il-konsumaturi kkonċernati ser jitqiegħdu fuq livell iktar ugwali ma' dawk li jgħixu fil-pajjiż kontinentali. Għalhekk, il-miżura tissodisfa l-għanijiet ta' politika reġjonali u ta' koeżjoni.
                  
               
                     (4)
                  
                  
                     It-tnaqqis tat-taxxa ma jaqbiżx dak li hu meħtieġ biex jitqiesu l-kostijiet addizzjonali tat-trasport u d-distribuzzjoni mħallsa mill-konsumaturi f'Korsika.
                  
               
                     (5)
                  
                  
                     Il-livell finali ta' tassazzjoni jikkonforma mar-rati minimi stabbiliti fid-Direttiva 2003/96/KE, attwalment EUR 359 għall kull 1000 litru (jew EUR 35,90 għal kull ettolitru).
                  
               
                     (6)
                  
                  
                     Minħabba n-natura remota u insulari tad-dipartimenti li tapplika għalihom u l-livell moderat tat-tnaqqis tar-rata — li, madankollu, huwa għoli ħafna meta mqabbel mal-livell minimu stabbilit bid-Direttiva 2003/96/KE — il-miżura mitluba mhux ser twassal għall-ebda moviment speċifikament marbut mal-forniment tal-karburant.
                  
               
                     (7)
                  
                  
                     Konsegwentament, il-miżura hija aċċettabbli f'termini ta' funzjonament tajjeb tas-suq intern u l-ħtieġa li tiġi żgurata l-kompetizzjoni ġusta u mhijiex inkompatibbli mal-politiki tal-Unjoni dwar is-saħħa, l-ambjent, l-enerġija u t-trasport.
                  
               
                     (8)
                  
                  
                     Għalhekk, jenħtieġ li Franza tiġi awtorizzata, skont l-Artikolu 19(2) tad-Direttiva 2003/96/KE, biex, sal-31 ta' Diċembru 2024, tapplika rata ta' tassazzjoni mnaqqsa għall-petrol bla ċomb użat bħala karburant u ddestinat għall-kosnum f'Korsika.
                  
               
                     (9)
                  
                  
                     Mill-Artikolu 19(2) tad-Direttiva 2003/96/KE, jirriżulta li kull awtorizzazzjoni mogħtija skont dak l-Artikolu trid tkun limitata strettament biż-żmien.
                  
               
                     (10)
                  
                  
                     Sabiex tipprovdi lid-dipartimenti kkonċernati b'livell suffiċjenti ta' ċertezza, jenħtieġ li l-awtorizzazzjoni tingħata għal perjodu ta' sitt snin. Madankollu, biex ma jiddgħajfux l-iżviluppi ġenerali futuri tal-qafas legali eżistenti, jixraq li jiġi stipulat li, jekk il-Kunsill li jkun qed jaġixxi abbażi tal-Artikolu 113 tat-Trattat dwar il-Funzjonament tal-Unjoni Ewropea (TFUE), jintroduċi sistema ġenerali modifikata għat-tassazzjoni tal-prodotti tal-enerġija li għalihom ma tkunx tista' tiġi adattata din l-awtorizzazzjoni, din id-Deċiżjoni tiskadi dakinhar li bdew japplikaw ir-regoli dwar dik is-sistema ġenerali modifikata.
                  
               
                     (11)
                  
                  
                     Jenħtieġ li jiġi żgurat li Franza tista' tapplika t-tnaqqis speċifiku relatat ma' din id-Deċiżjoni mill-1 ta' Jannar 2019, bla ebda xkiel abbażi tal-arranġamenti preċedenti, skont id-Deċiżjoni ta' Implimentazzjoni 2013/192/UE. Għalhekk, jenħtieġ li l-awtorizzazzjoni mitluba tingħata b'effett mill-1 ta' Jannar 2019.
                  
               
                     (12)
                  
                  
                     Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
                  
               ADOTTA DIN ID-DEĊIŻJONI:
         
            Artikolu 1
            Franza hija b'dan awtorizzata li tapplika tnaqqis fir-rata ta' tassazzjoni li ma jkunx ta' aktar minn EUR 1 għal kull ettolitru għall-petrol bla ċomb użat bħala karburant u ddestinat għall-konsum fid-dipartimenti ta' Korsika.
            Sabiex ikun evitat kull kumpens żejjed, it-tnaqqis ma għandux imur lil hinn mill-kostijiet addizzjonali ta' trasport, ħżin u distribuzzjoni mħallsa fid-dipartimenti ta' Korsika meta mqabbla ma' Franza kontinetali.
            Ir-rata mnaqqsa għandha tikkonforma mal-obbligi stipulati fid-Direttiva 2003/96/KE, b'mod partikolari r-rati minimi msemmija fl-Artikolu 7 tagħha.
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
            Għandha tapplika mill-1 ta' Jannar 2019.
            Għandha tiskadi fil-31 ta' Diċembru 2024.
            Madankollu, jekk il-Kunsill li jkun qed jaġixxi abbażi tal-Artikolu 113 TFUE, jintroduċi sistema ġenerali modifikata għat-tassazzjoni tal-prodotti tal-enerġija li għalihom l-awtorizzazzjoni mogħtija skont l-Artikolu 1 ta' din id-Deċiżjoni ma tkunx ġiet adattata, din id-Deċiżjoni għandha tiskadi dakinhar li jibdew japplikaw ir-regoli dwar dik is-sistema modifikata.
         
         
            Artikolu 3
            Din id-deċiżjoni hija indirizzata lir-Repubblika Franċiża.
         
         
            Magħmul fi Brussell, il-5 ta' Marzu 2019.
            
               
                  Għall-Kunsill
               
               
                  Il-President
               
               G.L. GAVRILESCU
            
         
         
            (1)  ĠU L 283, 31.10.2003, p. 51.
         
            (2)  Id-Deċiżjoni tal-Kunsill 2007/880/KE tal-20 ta' Diċembru 2007 li tawtorizza lil Franza tapplika rata ta' tassazzjoni mnaqqsa għall-petrol bla ċomb użat bħala karburant u destinat għall-konsum fid-dipartimenti ta' Korsika skont l-Artikolu 19 tad-Direttiva 2003/96/KE (ĠU L 346, 29.12.2007, p. 15).
         
            (3)  Id-Deċiżjoni ta' Implimentazzjoni tal-Kunsill 2013/192/UE tat-22 ta' April 2013 li tawtorizza lir-Repubblika Franċiża tapplika rata ta' tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta' Korsika skont l-Artikolu 19 tad-Direttiva 2003/96/KE (ĠU L 113, 25.4.2013, p. 13).